Komisijos sprendimas
2002 m. vasario 25 d.
pratęsiantis Sprendimo 1999/476/EB, nustatančio ekologinius kriterijus, taikomus suteikiant skalbimo priemonėms Bendrijos ekologinius ženklus, galiojimo laiką
(pranešta dokumentu Nr. C(2002) 462)
(tekstas svarbus EEE)
(2002/172/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 4 ir 6 straipsnius,
kadangi:
(1) Reglamentas (EB) Nr. 1980/2000 nustato, kad ekologinis ženklas suteikiamas produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkos apsaugos reikalavimus.
(2) Pagal Reglamento (EB) Nr. 1980/2000 4 straipsnį konkretūs ekologinio ženklo suteikimo kriterijai turėtų būti nustatyti pagal produktų grupes, ir kriterijai, taikomi suteikiant ekologinį ženklą, bei su kriterijais susiję įvertinimo ir patikros reikalavimai turėtų būti svarstomi tinkamu laiku iš naujo iki baigs galioti kiekvienai produktų grupei nustatyti kriterijai ir priimamas pasiūlymas jų galiojimą pratęsti, panaikinti arba juos svarstyti iš naujo.
(3) Komisija Sprendimu 1999/476/EB [2] nustatė ekologinius kriterijus, taikomus suteikiant skalbimo priemonėms Bendrijos ekologinį ženklą, kurie pagal minėto sprendimo 3 straipsnio reikalavimus galioja iki 2002 m. birželio 10 d.
(4) Kriterijus apsvarsčius iš naujo, laikomasi nuomonės, kad tikslinga pratęsti galioti nepakeistus produktų grupės pavadinimą ir ekologinius kriterijus dar 18 mėnesių, kad, visų pirma, įmonėms, kurių produktams buvo suteikti ekologiniai ženklai, būtų leista juos toliau naudoti bent iki baigiant Sprendimą 1999/476/EB svarstyti iš naujo.
(5) Dėl šios priežasties Sprendimo 1999/476/EB 3 straipsnyje nustatytą galiojimo laiką derėtų pratęsti.
(6) Šiame sprendime nustatytos priemonės atitinka Reglamento (EB) Nr. 1980/2000 17 straipsniu įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/476/EB 3 straipsniu nustatytas produktų grupės apibrėžimo ir kriterijų, taikomų produktų grupei, kurios administracinis kodas - 006, galiojimo laikas pratęsiamas iki 2003 m. gruodžio 31 d.
2 straipsnis
Šis sprendimas skirtas valstybėms narėms.
Priimta Briuselyje, 2002 m. vasario 25 d.